 پشاور (ويب ڊيسڪ) پشاور هاءِ ڪورٽ سڄي دنيا ۾ مشهور لپ سنڪنگ ايپ ٽڪ ٽاڪ کي اڄ کان سڄي ملڪ ۾ بند ڪرڻ جو حڪم ڏئي ڇڏيو. چيف جسٽس پشاور هاءِ ڪورٽ جسٽس قيصر رشيد خان جي سربراهي ۾ ٽڪ ٽاڪ جي خلاف داخل درخواست تي ٻڌڻي ٿي جنهن جي سلسلي ۾ پاڪستان ٽيلي ڪميونيڪيشن اٿارٽي (پي ٽي اي) جو  ڊائريڪٽر جنرل، ڊپٽي اٽارني جنرل ۽ درخواستگذار جي وڪيل نازش مظفر ۽ ساره علي عدالت ۾ پيش ٿيا. ٻڌڻيءَ دوران چيف جسٽس پشاور هاءِ ڪورٽ قيصر رشيد خان ريمارڪس ڏنا ته ٽڪ تي جيڪي وڊيوز اپ لوڊ ٿينديون آهن اهي اسان جي معاشري لاءِ قابل قبول نه آهن، ٽڪ ٽاڪ وڊيوز سان معاشري ۾ فحاشي پکڙجي رهي آهي ان کي فوري طور تي بند ڪيو وڃي. چيف جسٽس پشاور هاءِ ڪورٽ ڊي جي پي ٽي اي کان پڇاڻو ڪيو ته ڇا ٽڪ ٽاڪ ايپليڪيشن بند ڪرڻ سان انهن کي نقصان ٿيندو؟ جنهن جي جواب ۾ ڊي جي چيو ته ها نقصان ٿيندو. ڊي جي پي ٽي اي عدالت کي ٻڌايو ته اسان ٽڪ ٽاڪ جي عهديدارن کي درخواست ڏني آهي پر اڃا تائين هاڪاري جواب ناهي آيو. ان تي چيف جسٽس پشاور هاءِ ڪورٽ چيو ته جيستائين ٽڪ ٽاڪ جا عهديدار اوهان جي درخواست تي عمل نٿا ڪن ۽ غير اخلاقي مواد روڪڻ لاءِ اوهان سان سهڪار نٿا ڪن، ان وقت تائين ٽڪ ٽاڪ کي بند ڪيو وڃي. عدالت سڄي ملڪ ۾ اڄ کان ٽڪ ٽاڪ کي بند ڪرڻ جو حڪم ڏنو.  